Coba jelasin Karir dari Tina Toon dalam bahasa jawa dong

Tina dadi anak pambarep saka sadulur kang cacahé loro. Tina Toon iku anak saka pasangan Megawati lan Aan Hermanto. Nalika cilik, Tina kerep lara. Kamangka nalika iku wong tuwané manggon ing Pamanukan, Subang kang wektu iku angèl nemu dhokter spesialis. Mulane Tina dititipaké ing simbahé kang manggon ing Kelapa Gading supaya gampang tamba ing dhokter spesialis.

Bakat kang dinduweni Tina nurun saka ibune kang biyèn tau nggabung ing salah sawijiné kelompok musik ing Cirebon. Simbahe Tina kang jenenge Ana Setiawati kerep ngajak Tina mèlu lomba nyanyi. Nalika umuré patang taun, Tina éntuk juwara loro ing lomba nyanyi kang dianakake ing Mal Kelapa Gading. Nalika iku Tina nyanyi lagi karangan A.T. Mahmud kang judhulé "Pelangi-Pelangi".

Nalika taun 1998, paklike Tina ngajak rekaman. Nanging amarga ana haruhara taun 1998, rekaman iku ora ditutugaké. Banjur Ana nglebokaké Tina ing sanggar Papa T. Bob. Sawisé lulus tes vokal, Papa T. Bob nggawékaké lagu lan nggawa Tina ing dapur rekaman. Papa T. Bob uga kang mènèhi jeneng Tina Toon.

Album kang sepisanan judhulé Bolo-bolo (1999). Ing album iki lagu kang dadi andalan ya iku lagu kang judhulé padha karo albumé ya iku Bolo-Bolo. Lagu iki dadi lagu kang hit ing pasaran. Album kang prodhuksiné enték 200 yuta iku bisa kadol nganti 300.000 keping. Sawisé kasil ing album kang sepisanan, Tina banjur nggawé album kang kaping loro ya iku Siram (2000), Goyang Tina Toon (2001), lan Arti Bolo-bolo (2003).

Taun 2004, Tina njajal akting ing layar lebar. Tina dadi bintang filem komedi kang judhule Tina Toon & Lenong Bocah. Film garapan Aditya Gumay iki nyritakaké ngenani bocah wadon kang mlarat lan pungkasané dadi sugih amarga nyanyi. Saliyané Tina Toon, filem iki uga diramékaké artis misuwur kaya ta Ingrid Widjanarko, Ria Irawan, Vicky Burky, Alicia Johar, lan Piyu Padi. Sadurungé, tina uga tau main teater musikal dhuwéké Rachel Maryam lan Dian Sastrowardoyo kang judhulé Bawang Merah dan Bawang Putih. Ing pagelaran iki Tina Toon meranaké dadi iwak louhan ajaib kang lincah megal-megolaké buntuté.